Document ID: 32013D0769

KOMISSION TÄYTÄNTÖÖNPANOPÄÄTÖS,
annettu 11 päivänä joulukuuta 2013,
yhteisestä arvonlisäverojärjestelmästä annetun neuvoston direktiivin 2006/112/EY 193 artiklasta poikkeavaa nopean reagoinnin mekanismin erityistoimenpidettä koskevan Unkarin pyynnön epäämisestä
(tiedoksiannettu numerolla C(2013) 9007)
(Ainoastaan unkarinkielinen teksti on todistusvoimainen)
(2013/769/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 199 b artiklan,
sekä katsoo seuraavaa:
(1)
Komissiossa 27 päivänä marraskuuta 2013 vastaanotetuksi rekisteröidyssä ilmoituksessa Unkari pyysi lupaa toteuttaa direktiivin 2006/112/EY 193 artiklasta poikkeava nopean reagoinnin mekanismin erityistoimenpide.
(2)
Kyseisen ilmoituksen mukaan kansallisten viranomaisten tietoon oli tullut, että useat kaupan alan toimijat ovat harjoittaneet verovilppiä jättämällä alv:n maksamatta toimivaltaisille veroviranomaisille.
(3)
Pyydetyssä toimenpiteessä arvonlisäverovelvolliseksi nimettäisiin toimittajan sijaan henkilö, jolle tavarat eli tässä tapauksessa sokeri, luovutetaan.
(4)
Komissio ilmoitti 4 päivänä joulukuuta 2013 jäsenvaltioille, että sillä oli kaikki pyynnön arvioimiseksi tarvitsemansa tiedot.
(5)
Unkarin antamista tämän alan yksityiskohtaisista petosluvuista käy selvästi ilmi, että petokset olivat merkittäviä tällä alalla jo vuosina 2011 ja 2012.
(6)
Sen vuoksi todettiin, ettei yksilöity petos ole direktiivin 2006/112/EY 199 b artiklan mukainen äkillisesti ilmenevä petos.
(7)
Pyydettyä poikkeusta ei tulisi sen vuoksi myöntää,
ON HYVÄKSYNYT TÄMÄN PÄÄTÖKSEN:
1 artikla
Unkarille ei anneta lupaa ottaa käyttöön direktiivin 2006/112/EY 193 artiklasta poikkeavaa nopean reagoinnin mekanismin erityistoimenpidettä.
2 artikla
Tämä päätös on osoitettu Unkarille.
Tehty Brysselissä 11 päivänä joulukuuta 2013.

Labels: 2
11
17
3
18